Document ID: 31998L0072

EUROOPAN PARLAMENTIN JA NEUVOSTON DIREKTIIVI 98/72/EY,
annettu 15 päivänä lokakuuta 1998,
elintarvikkeiden muista lisäaineista kuin väri- ja makeutusaineista annetun direktiivin 95/2/EY muuttamisesta
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan yhteisön perustamissopimuksen ja erityisesti sen 100 a artiklan,
ottavat huomioon komission ehdotuksen (1),
ottavat huomioon talous- ja sosiaalikomitean lausunnon (2),
noudattavat perustamissopimuksen 189 b artiklassa määrättyä menettelyä (3),
ottavat huomioon ihmisravinnoksi tarkoitetuissa elintarvikkeissa sallittuja lisäaineita koskevan jäsenvaltioiden lainsäädännön lähentämisestä 21 päivänä joulukuuta 1988 annetun neuvoston direktiivin 89/107/ETY (4), ja erityisesti sen 3 artiklan 2 kohdan,
sekä katsovat, että
elintavikelisäaineiden alalla käytettävät tekniikat ovat kehittyneet direktiivin 95/2/EY (5) antamisen jälkeen,
direktiiviä 95/2/EY olisi mukautettava tämän kehityksen huomioon ottamiseksi,
päätöksellä 74/234/ETY (6) perustettua elintarvikealan tiedekomiteaa kuultiin ennen kansanterveyteen todennäköisesti vaikuttavien säännösten hyväksymistä, ja
enimmäismäärien vahvistamista torjunta-aineiden jäämille tietyissä kasvikunnan tuotteissa, mukaan lukien hedelmät ja vihannekset, sekä luettelon laatimista enimmäismääristä koskevan direktiivin 90/642/ETY liitteiden I ja II muuttamisesta 17 päivänä heinäkuuta 1995 annetussa neuvoston direktiivissä 95/38/EY (7) on nyt vahvistettu erityiset säännökset tiabendatsolin osalta; tämän vuoksi tiabendatsolia koskeva merkintä olisi nyt poistettava luettelosta,
OVAT ANTANEET TÄMÄN DIREKTIIVIN:
1 artikla
Muutetaan direktiivi 95/2/EY seuraavasti:
1) Korvataan 1 artiklan 1 kohta seuraavasti:
"1. Tämä direktiivi on direktiivin 89/107/ETY 3 artiklassa tarkoitetun laaja-alaisen direktiivin erään osan muodostava erityisdirektiivi, joka koskee muita lisäaineita kuin väri- ja makeutusaineita. Sitä ei sovelleta muihin kuin liitteissä mainittuihin entsyymeihin.";
2) Korvataan 2 artiklan 1 kohta seuraavasti:
"1. Elintarvikkeissa saa käyttää vain liitteissä 1, 3, 4 ja 5 mainittuja aineita 1 artiklan 3 ja 4 kohdassa mainittuihin tarkoituksiin.";
3) Korvataan 2 artiklan 2 kohta seuraavasti:
"2. Liitteessä 1 lueteltuja elintarvikelisäaineita saa käyttää elintarvikkeissa 1 artiklan 3 kohdassa ja 1 artiklan 4 kohdassa lueteltuihin tarkoituksiin quantum satis -periaatteen mukaisesti, lukuun ottamatta liitteessä 2 lueteltuja elintarvikkeita.";
4) Korvataan 2 artiklan 3 kohdan a alakohdan viides luetelmakohta seuraavasti:
"- pastöroituun ja steriloituun (myös iskukuumennettuun) maitoon (mukaan lukien täysrasvainen, kuorittu ja puolikuorittu valmiste) sekä pastöroituun täysrasvaiseen kermaan,".
5) Korvataan 2 artiklan 3 kohdan a alakohdan yhdestoista luetelmakohta seuraavasti:
"- kuivaan makaroniin ja pastaan, lukuun ottamatta direktiivin 89/398/ETY mukaista, gluteenitonta ja/tai vähän proteiinia sisältävään ruokavalioon tarkoitettua makaronia ja pastaa,"
6) Muutetaan liitteissä olevat taulukot tämän direktiivin liitteessä olevien säännösten mukaisesti.
2 artikla
1. Jäsenvaltioiden on tarvittaessa muutettava lakejaan, asetuksiaan ja hallinnollisia määräyksiään, jotta:
- tämän direktiivin mukaisten tuotteiden kauppa sallitaan viimeistään 4. toukokuuta 2000,
- niiden tuotteiden kaupan pitäminen, jotka eivät ole tämän direktiivin mukaisia, kielletään 4. marraskuuta 2000 alkaen. Markkinoille ennen kyseistä päivää saatettuja tai pakkausmerkinnöin varustettuja tuotteita, jotka eivät ole tämän direktiivin mukaisia, saadaan kuitenkin pitää kaupan, kunnes varastot on myyty loppuun.
Jäsenvaltioiden on ilmoitettava tästä viipymättä komissiolle.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle.
3 artikla
Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä.
4 artikla
Tämä direktiivi on osoitettu kaikille jäsenvaltioille.
Tehty Luxemburgissa 15 päivänä lokakuuta 1998.

Labels: 0
15
17